જમ્મુ-કાશ્મીરમાં નવા રાજ્યપાલે કામકાજ સંભાળી લીધું છે. રાજ્યમાં પંચાયતોની ચૂંટણી યોજવા સામે નેશનલ કોન્ફરન્સના ફારૃક અબ્દુલ્લાએ વિરોધ કરીને ચૂંટણીનો બહિષ્કાર કરવાની ચીમકી ઉચ્ચારી છે. તેઓ ઇચ્છે છે કે, સરકારે પહેલાં કલમ ૩પ-એ વિશે વલણ સ્પષ્ટ કરવું જોઈએ. તાજેતરમાં રાષ્ટ્રીય સુરક્ષા સલાહકાર અજિત ડોભાલે એક પ્રવચનમાં કલમ ૩પ-એને મોટી ભૂલ ગણાવી હતી. તેમના આ નિવેદનમાં સરકારના વલણનો પ્રતિધ્વનિ સંભળાતો હોવાનું માની લેવામાં આવ્યું છે. દરમિયાન જમ્મુ-કાશ્મીરમાં સરકારની રચનાની કવાયત તેજ બની રહી હોવાનું કહેવાય છે. કહે છે કે આગામી એકાદ-બે સપ્તાહમાં રાજ્યમાં નવી સરકારની રચનાને આકાર આપવાના પ્રયાસ થશે. ત્યાં પીડીપી અને નેશનલ કોન્ફરન્સથી અલગ થયેલા કે પક્ષમાંથી હાંકી કાઢવામાં આવેલા નેતાઓનો એક મોરચો બનાવવાના પ્રયાસ થઈ રહ્યા છે. આ મોરચાને મૂર્ત સ્વરૃપ આપવામાં સજ્જાદ લોન કામે લાગ્યા છે. આ મોરચો ભાજપ સાથે મળીને સરકાર રચે એવી શક્યતા છે. આ સમગ્ર પ્રકરણમાં એકમાત્ર મડાગાંઠ એ છે કે સજ્જાદ લોન સ્વયં મુખ્યપ્રધાન બનવા ઇચ્છે છે જ્યારે ભાજપ તેમને ડેપ્યુટી સીએમ બનાવવા સંમત થયો છે. ભાજપ અગાઉ રાજ્યમાં ડેપ્યુટી સીએમ રહી ચૂકેલા તેમના નિર્મલસિંહ કે કવિન્દ્ર ગુપ્તા જેવા કોઈ નેતાને મુખ્યપ્રધાન બનાવવા ઇચ્છે છે અને દેશમાં એવો મેસેજ મોકલવા ઇચ્છે છે કે જમ્મુ-કાશ્મીરમાં પહેલીવાર ભાજપના નેતૃત્વમાં કોઈ બિન-મુસ્લિમ સરકાર બની છે.